Karen Hækkerup (S), 2005-10-12:
Det skal være nemmere at være forbruger, ikke mere besværligt.
Desværre lægger regeringen med sit nye forslag til ny markedsføringslov op til, at det på mange stræk går den helt forkerte vej.
Der er en række områder, hvor vi mener at regeringen er på gal kurs, og jeg nævner dem i det meget store håb, at familie- og forbrugerministeren og den øvrige regering er villige til at lytte og også villige til at indgå i en dialog med Folketingets øvrige partier om at ændre i lovforslaget, som det er fremsat nu, inden det vedtages.
Det er vigtigt, når vi som forbrugere køber en vare, at vi kan se, hvad varen koster, og at et køb ikke bliver syltet ind i alt muligt, der er med til at fjerne vores fokus på det, som købet skal dreje sig om, nemlig pris og kvalitet på det produkt, vi er ved at købe.
Socialdemokraterne vil gerne bevare de specialforbud, så vi undgår amerikanske tilstande med kuponhæfter og gøgl, der vil forpeste forbrugerens indkøbstur, og hvor vi alle sammen nu skal til at klippe kuponer.
Og hvem forestiller regeringen sig egentlig skal betale for det her kuponcirkus?
Er det virksomhederne eller forbrugerne?
Ministeren foreslår endvidere en ny paragraf om salgsfremmende foranstaltninger.
Tværtimod tror vi, det vil være besværligt at skulle kontrollere annoncer og markedsføring, ligesom man allerede nu kan forudse en mængde retssager, som vil skulle anlægges ved domstolene, for at få fastlagt de mere besværlige grænser.
Se, nu er én ting jo, når man bliver snydt på prisen, noget andet er, når man bliver lokket hen i en forretning, som har annonceret med et tilbud, og når man så kommer derhen, så er tilbuddet der ikke.
Derfor ønsker Socialdemokra terne, at reklamer skal være et bindende tilbud, og er varen der ikke, når forbrugeren kommer, så må virksomhederne forpligtes til at fremskaffe en lignende vare til samme fordelagtige pris.
Med hensyn til lovforslagets § 4 om reklameidentifikation, så ønsker vi, at man skal kunne ramme skjult reklame hårdere, og derfor vil vi gerne se på en opstramning af ordlyden i paragraffen.
Også det håber vi at regeringen er villig til at snakke med os om.
Socialdemokraterne er meget positive, og vi vil undtagelsesvis gerne rose ministeren for, at der i lovforslaget er lavet en bestemmelse, der direkte omfatter børn og unge.
Men også her ønsker vi tonen skærpet, og vi har forslag til yderligere beskyttelse af vores børn og unge, som vi håber at der vil kunne samles flertal om.
Også det håber vi at regeringen er villig til at snakke med os om.
Socialdemokraterne ser også markedsføringsloven som en oplagt mulighed for at sætte fokus på børns og unges sundhedstilstand.
Vi Socialdemokrater mener, at der skal formuleres et forbud mod at spille på seksuelle undertoner i reklamer, der er rettet mod børn.
Bestemmelsen om lovovertrædelse af god markedsføringsskik er ikke god nok til at dæmme op for en sådan markedsføring.
Også det håber vi at kunne drøfte med regeringen.
Vi ser den lovændring, som vi nu behandler, som alle tiders mulighed for også at indføre bødestraf for eksempelvis kønsdiskriminerende reklamer.
Godt nok siger markedsføringsloven, at det er imod principperne for god markedsføringsskik, men vi vil gerne videre.
Hele gebyrområdet i Danmark er betændt, og her er der brug for gennemgribende lovgivning.
Også her har vi større ambitioner end det, regeringen lægger op til.
Vi ønsker bl.a. en definition af, hvad et gebyr er.
Socialdemokraterne arbejder på et forslag om, at gebyrer skal være omkostningsbestemte, så de ikke bruges til at sløre de reelle priser, hvor man ikke ved, hvad der er pris, og hvad der er gebyr.
Lovforslaget er ment som en modernisering af markedsføringsloven.
Det synes vi ikke er lykkedes så godt.
Jeg har været meget kritisk i min ordførertale, men jeg vil gerne påpege, at det er vigtigt for os, at vi gerne vil forhandle.
Vi vil gerne være med i den her markedsføringslov.
Derfor håber jeg, at man har lyttet til nogle af de argumenter, jeg er kommet med, for vi mener oprigtig talt, at der bør være et bredt flertal bag den her lov, og vi er meget villige til at forhandle.